KOMISSION ASETUS (EY) N:o 1566/1999,
annettu 16 päivänä heinäkuuta 1999,
tiettyjen elintarvikkeissa olevien vieraiden aineiden enimmäismäärien vahvistamisesta annetun komission asetuksen (EY) N:o 194/97 muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon elintarvikkeissa olevia vieraita aineita koskevista yhteisön menettelyistä 8 päivänä helmikuuta 1993 annetun neuvoston asetuksen (ETY) N:o 315/93(1) ja erityisesti sen 2 artiklan 3 kohdan,
sekä katsoo, että
1) tiettyjen elintarvikkeissa olevien vieraiden aineiden enimmäismäärien vahvistamisesta 31 päivänä tammikuuta 1997 annetussa komission asetuksessa (EY) N:o 194/97(2), sellaisena kuin se on viimeksi muutettuna asetuksella (EY) N:o 864/1999(3), vahvistetaan aflatoksiinien enimmäismäärät muun muassa pähkinöille, kuivatuille hedelmille ja viljoille,
2) pähkinöille ja kuivatuille hedelmille, jotka on ennen ihmisravinnoksi tai elintarvikkeiden ainesosiksi käyttämistä lajiteltava tai joille on tehtävä jokin muu fyysinen käsittely, vahvistettua aflatoksiini B1:n ja kaikkien aflatoksiinien enimmäismäärää on tarkasteltava uudelleen ennen 1 päivää heinäkuuta 1999 tieteellisen ja teknologisen tiedon lisääntyessä; tietoja on saatu ainoastaan rajoitetusti; asiaa koskevien lisätietojen toimittamiseksi ja käynnissä olevien tutkimusten jatkamiseksi on tehty sitoumuksia; tämän vuoksi on aiheellista jatkaa tietojen toimittamisaikaa,
3) viljoille, jotka on ennen ihmisravinnoksi tai elintarvikkeiden ainesosiksi käyttämistä lajiteltava tai joille on tehtävä jokin muu fyysinen käsittely, on vahvistettava erityinen enimmäismäärä ennen 1 päivää heinäkuuta 1999; ei voida sulkea pois mahdollisuutta, että lajittelumenetelmillä ja muilla fyysisillä käsittelyillä voitaisiin alentaa viljojen aflatoksiinipitoisuuksia; näiden menetelmien tehokkuuden tarkastamiseksi pyydettiin tietoja erityisen enimmäismäärän vahvistamiseksi käsittelemättömille viljoille; kattavassa seurannassa viljoissa ei havaittu korkeita aflatoksiinipitoisuuksia vuosina 1998 - 1999; näin ollen ei voitu osoittaa lajittelumenetelmien ja muiden fyysisten käsittelyjen tehokkuutta aflatoksiinipitoisuuksien alentamisessa; koska pitoisuudet saattavat vaihdella vuosittain, on aiheellista pidentää kyseisten tietojen toimittamiseksi annettua määräaikaa, ja
4) tässä asetuksessa säädetyt toimenpiteet ovat pysyvän elintarvikekomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan päivämäärä "1 päivää heinäkuuta 1999" asetuksen (EY) N:o 194/97 liitteen alaviitteessä 5 ja 6 päivämäärällä "1 päivää heinäkuuta 2001".
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 30 päivään kesäkuuta 1999.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä heinäkuuta 1999.